《满江红·余将赴杭，佩珣出词送别。余正在束装，悤悤勉和两阕 其一》
清代·许禧身

绣阁名姝，喜潇洒、襟怀能几。鼓瑶琴一曲，万花生丽。

长日春晖闺范静，谢庭咏絮承欢是。羡诗才、家学总渊源，无双侣。

嗟小别，金阊地。难骤舍，攀留意。爱空灵妙笔，诗肠无底。

赠句缠绵添别泪，二年琐事从头记。得余閒、清夜和瑶章，心还寄。

作者简介：许禧身，字仲萱，仁和人。祐身妹，贵阳直隶总督陈夔龙继室。有《亭秋馆诗词钞》。